runetrust/blame-folketinget-dk huggingface dataset:
Christian Rabjerg Madsen (S), 2021-11-11:
Når jeg kommer i skoleklasserne, ud på ældrecentrene eller i daginstitutionerne, ser jeg et behov for en øget investering, og hvis det er produktivitetsstigninger, som skaber rum for den investering, så ser jeg meget gerne, at vi laver den prioritering i vores velfærdsstat.
Mette Thiesen (NB), 2022-04-19:
For når man har lavet den her pulje i satspuljeregi, hvor man i hvert fald som forsøgsordning gør det muligt at gøre det her, så sidder jeg tilbage og tænker, at hvorfor er det her ikke noget, kommunerne allerede i dag tilbyder de borgere, som har demens, i deres egen kommune?
Jørgen Arbo-Bæhr (EL), 2005-05-12:
Det nævnes også i bemærkningerne, at der er en sag, hvor en dansker er kommet klemme, og derfor vil jeg sluttelig foreslå, at vi i udvalgsarbejdet leder efter en mulighed for, at denne og andre, der er kommet i klemme på grund af mangelfuld lovgivning og vejledning, kan kompenseres for det tab, de har lidt, eksempelvis 3 år tilbage.
Jann Sjursen (KD), 2004-05-19:
Men sådan er tilværelsen ikke nu, og derfor er det selvfølgelig vigtigt for os, at staten får en del af provenuet fra Tipstjenesten, at de almennyttige organisationer, Frivilligdanmark, gør ligeså, og at der også af de midler, der kommer ind fra spil, bliver sat tilstrækkeligt med penge af til at bekæmpe ludomani. Der vil jeg også godt sige, at kan vi ikke bruge beslutningsforslaget til andet lige her og nu, så synes jeg i hvert fald, man kunne tage fat på det aspekt også i forbindelse med udvalgsarbejdet, for vi er af den opfattelse, at de midler, der er sat af på nuværende tidspunkt, slet ikke står mål med problemets omfang, sådan som det eskalerer i de her år, også fordi Tipstjenesten efter min opfattelse markedsfører sig temmelig aggressivt.
Martin Henriksen (DF), 2012-11-29:
Det hører selvfølgelig også med til fortællingen, at vi selvfølgelig med tilfredshed fra Dansk Folkepartis side har noteret os, at en 19-årig person er idømt 8 måneders fængsel for afpresning over for Café Viking, men jeg synes stadig væk, at der er behov for, at man gør en ekstra indsats på det her område, sådan at vi klart viser de bander og andre kriminelle elementer, at den måde at føre en virksomhed på – det er jo en mærkelig form for virksomhed, men det er jo en virksomhed for dem – vil vi simpelt hen ikke finde os i i det danske samfund, og vi vil slå hårdt ned på det, og også meget gerne hårdere, hvis det står til Dansk Folkeparti, end hvad der er tilfældet i dag.
Margrethe Vestager (RV), 2004-12-03:
Det foreslås, at tjenestemænd indplaceres i de statslige lønsystemer, og i det omfang dette indebærer en lønnedgang, kunne en løsning være et udligningstillæg, der reduceres ved enhver fremtidig lønstigning – det er vist det, man kalder et pacman-tillæg, som bliver spist op af det, der kommer efterfølgende.
Morten Messerschmidt (DF), 2009-05-07:
Selv ikke de partier, hvis ordførere heroppefra varmt har anbefalet Lissabontraktaten, varmt anbefalet EU-forfatningen og varmt anbefalet, at man ikke afholder en folkeafstemning, har kunnet pege på, hvor den reelle forskel imellem EU-forfatningen og Lissabontraktaten ligger.
Martin Lidegaard (RV), 2003-10-24:
Misundelse er jo en meget grim ting, men jeg vil gerne medgive hr. Christian H. Hansen, at jeg er misundelig på den utrolige skråsikkerhed, hvormed hr. Christian H. Hansen kan udtale sig om, hvad der er de rette løsninger på problemer, som hverken han eller jeg kender karakteren af.
Peter Hummelgaard Thomsen (S), 2016-03-15:
For det første giver det jo slet ikke nogen mening, hvad ordføreren siger, for på det ene tidspunkt minder ordføreren os Socialdemokrater om, hvad det er for nogle reformer, vi tidligere lavede, og på det andet tidspunkt påstår hun, at vi har en selvstændig målsætning om, at flest mulige mennesker skal være på forsørgelse.
Marlene Ambo-Rasmussen (V), 2021-11-25:
Helt ærligt: Jeg bliver simpelt hen nødt til at sige, at når Enhedslisten i den grad lægger sig på den side, hvor Enhedslisten har lagt sig i den her sag, ender man – og jeg tror ikke, det er gjort bevidst – med at slå på nogle mennesker, på nogle ildsjæle, der har lagt sig i selen for at lave det bedste tilbud for de borgere.
Gitte Lillelund Bech (V), 2001-02-27:
Nu er det sådan, så udviklingsministeren jo i fredags lancerede det her forslag om konventionsflygtninge, og derfor vil jeg godt vende tilbage til mit spørgsmål: Hvordan kan vi som opposition se, hvornår det er udviklingsministeren, der taler, og hvornår det er fru Anita Bay Bundegaard, der lufter sine private tanker om, hvad det er, man skal gøre?
Mogens Jensen (S), 2010-03-26:
Det er lige for at følge op på hr. Kamal Qureshis spørgsmål til Venstres ordfører, der handlede om det med, at vi jo godt ved alle sammen, at der er en række medlemmer af Venstres folketingsgruppe, som godt vil støtte den her mulighed for, at kirken kan vie homoseksuelle, og der har været fortilfælde, hvor de har kunnet stemme med oppositionen, så vi kunne få et flertal for nogle af de her ting.
Lotte Rod (RV), 2013-03-14:
Ifølge Fødevareministeriets rapport om mulige scenarier for en selvfinansierende yngre jordbruger-ordning kan man ikke garantere, at en sådan ordning kan fungere som selvfinansierende, da der i perioder med f.eks. store rentestigninger og deraf følgende konkurser vil være meget høje præmier.
Johs. Poulsen (RV), 2008-05-07:
Det bedste, man i virkeligheden kan gøre - hvis man vil forbedre miljøet, hvis man vil reducere partikelforurening, hvis man vil nedbringe CO2-udslip, hvis man vil sikre bedre fremkommelighed og minimere trængslen i de store byer, hvis man vil sikre, at flere får mere motion, hvis man vil forbedre folkesundheden - er at gøre en stor indsats for at fremme cyklismen og få flere folk til at flytte sig fra andre transportformer til cyklen.
Jesper Langballe (DF), 2002-05-21:
Først til hr. Tórbjørn Jacobsen, som nu kører frem med folkeafstemningen fra 1946: Jamen jeg er da enig med hr. Tórbjørn Jacobsen i, at det for så vidt var en folkeretlig uhyrlighed, at man simpelt hen overhørte den folkeafstemning.
Kim Edberg Andersen (NB), 2023-10-26:
Men det kan være et problem den anden vej for den enkelte, for det er jo fritidsbeskæftigelse, men typisk bliver det altså lagt om formiddagen, sådan at dem, der er fuldtidsansatte, ikke bliver belemret, men hvorimod dem, der er folkevalgte, i hvert fald skal sørge for at tage fri fra arbejde, og så begynder vi at pille ved noget, hvor det kan være noget med økonomien.
Lisbeth Bech Poulsen (SF), 2012-05-16:
Og en lille bonusinfo, som ordføreren selvfølgelig er klar over, men til alle andre, så steg vurderingerne jo i de år i 00'erne, hvor vi havde meget, meget stigende huspriser, men for det knæk, der så er kommet siden hen, er der jo en vis forsinkelse, men vi ved jo, at grundskylden også vil falde som følge af de faldende værdier.
Jan Petersen (S), 2005-03-30:
Vel, Socialdemokraterne gik trods denne logiske brist i regeringens oplæg ind i forhandlingerne om kommunalreformens arbejdsmarkedspolitik, fordi vi overordnet mener, at landets alt for mange arbejdsløse på kontanthjælp, dagpenge, ledighedsydelse og revalidering og de syge, der er på sygedagpenge, har krav på en enkel, nær og effektiv service, der giver adgang til, at de kan gøre noget ved deres uddannelsesmuligheder, og at de kan få et arbejde.
Marlene Borst Hansen (RV), 2014-12-18:
Forslaget lægger op til, at der fremover stilles krav om, at den herboende råder over en selvstændig bolig, og det vil i udgangspunktet medføre, at det ikke længere er muligt at opfylde boligkravet ved at leje værelser i eksempelvis ens forældres bolig.
Irene Simonsen (V), 2005-04-29:
Jo, det skal vi, og jeg vil gerne også her give klart udtryk for, at der er flere grunde til 24-års-reglen og tilknytningskravet: Det første er at bekæmpe tvangsarrangerede ægteskaber, det næste er at styrke integrationsindsatsen, og det sidste er at begrænse indvandringen.
Tom Behnke (KF), 2010-05-04:
Dansk statsborgerskab er ikke noget, der bare foræres væk, men det er noget, man gør sig fortjent til, og derfor er vi glade for, at vi har de regler, vi har i dag, men vi er også tilfredse med og glade for at se, at så mange udlændinge, der er kommet her til landet og har levet her i en årrække, har et ønske om at blive danske.
Morten Helveg Petersen (RV), 2006-12-07:
Men vi synes, at det princip, som eksempelvis vismændene skitserer, altså et brud på skattestoppet og en omlægning, hvori der på den lange bane indgår en sænkelse af skat på arbejdsindkomst og til gengæld en øget beskatning på boligdelen, er der masser af fornuft i, for det er noget, der giver svar på globaliseringen i øvrigt, og samtidig giver det flere mennesker en chance for at komme ud på arbejdsmarkedet.
Peter Hummelgaard (S), 2021-05-12:
Og nogle af de tilretninger er jo bl.a. den aftale, vi har lavet i fællesskab tilbage i december måned 2020, hvor vi dels afkorter længden på ressourceforløb, dels sætter begrænsninger på, hvor mange gange man kan blive tildelt et ressourceforløb, og dels giver borgeren ret til at få en sundhedskoordinator.
Carsten Hansen (S), 2000-11-17:
Jeg ved ikke, om man kan antyde, at hr. Jens Vibjerg måske ikke har læst lovforslaget eller har undladt at læse dele af det, men jeg vil gøre hr. Jens Vibjerg opmærksom på, at man faktisk, hvis man har et ordentligt arbejdsmiljø, kan slippe for de her afgifter.
Mogens Jensen (S), 2019-11-21:
Landbruget får altså mulighed for at løfte indsatsen på frivillig basis, hvilket sikrer, at indsatsen kan varetages af dem, der kan løse den billigst, men hvis den frivillige indsats ikke er tilstrækkelig, vil restindsatsen blive sikret ved et krav til landbrugene, så vi har sikkerhed for, at vi får den kvælstofreduktion, som vi ønsker.
Anders Samuelsen (LA), 2014-06-10:
Vi har jo været inde på det tidligere i dag, og hvis statsministeren har ret i, at den aftale, man har indgået med regionerne om en besparelse på ca. 2 pct., og at den ikke fører til ringere service, så passer det jo ikke, at man ikke kan bruge penge på skattelettelser uden at forringe servicen.
Mette Abildgaard (KF), 2020-01-14:
Der er mange andre ordførere, der har sagt en masse generelt om vores affaldssektor herhjemme, bl.a. fru Marie Bjerre, men også fru Mai Villadsen lige før, og om, hvordan vi i alt for mange år har brændt alt for meget, genbrugt alt for lidt, sorteret i alt for få fraktioner osv. – det skal jeg ikke gentage alt sammen.
Jacob Mark (SF), 2016-12-05:
Med den her nye ydelse, med den her harmonisering, som statsministeren taler om, kan det faktisk bedre betale sig for de her produktionsskoleelever at blive hjemme i sofaen og tage uddannelseshjælpen på kontanthjælpen, for den ydelse er højere end at gå på produktionsskolen og lære at lave et reelt stykke arbejde og så senere komme ud i livet og uddanne sig.
Leif Lahn Jensen (S), 2008-12-11:
Jeg kan høre, at Dansk Folkeparti er kritiske over for, at håndværksfagene bliver samlet, men er Dansk Folkeparti ikke enig med mig i, at man, ved at samle de her håndværksfag, faktisk kan styrke dansk håndarbejde og design, som jo egentlig er ret kendt rundt i verden, og som vi er meget berømte for?
Christine Antorini (S), 2012-02-23:
Læreruddannelsen, som der også er blevet spurgt om, og hvor jeg svarer på vegne af min kollega uddannelsesministeren, skal i dag klæde de lærerstuderende på til at undervise efter et fagligt mål med udgangspunkt i skolefagets bestemmelser, og jeg kan oplyse, at der i læreruddannelsen arbejdes med folkeskolens fælles mål, både i fællesfagene og i de enkelte linjefag.
Leila Stockmarr (EL), 2025-10-09:
Jeg kunne også godt tænke mig at spørge mere konkret til det her med social retfærdighed – og taleren var også inde på det før – for når vi skal forhandle klimalov, kunne vi fra Enhedslistens side også godt tænke os, at vi så på store danske virksomheders globale CO 2 -aftryk.
Lars Barfoed (KF), 2010-04-09:
Rigspolitiet har derfor også i forbindelse med ændringen af forlystelsesbekendtgørelsen orienteret alle kredse om, at de ved undersøgelse af ulykker med forlystelser skal være opmærksomme på, at der ikke må kunne rejses tvivl om habiliteten hos den virksomhed, som eventuelt foretager en undersøgelse af ulykken for politiet.
Kristian Thulesen Dahl (DF), 2005-11-01:
Vi har altid haft udfordringen, som jeg nævnte, men det er klart, at vi i forbindelse med kommunalreformen har fået en større udfordring, i kraft af at vi også får større enheder, som flere ordførere allerede har været inde på, og at der derfor vil være områder, specielt i de nye, større kommuner, hvor man vil føle sig trængt, og hvor man har behov for, at man måske lidt mere organiseret og lidt mere systematisk får diskuteret, hvordan vi sikrer, at borgerne i alle dele af også de større, nye kommuner bliver hørt.
Benny Engelbrecht (S), 2021-03-11:
Jeg skal lige huske at sige, at der undervejs var nogle udmærkede spørgsmål fra fru Anne Valentina Berthelsen, bl.a. spørgsmålet om enhedspriser m.v., og det er klart, at det her jo først og fremmest er et spørgsmål om at implementere et europæisk direktiv, men det er også klart, at den skiltning, der skal laves, jo skal laves på en sådan måde, at det i hvert fald ikke kommer til at vildlede forbrugerne.
Poul Nyrup Rasmussen (S), 2000-05-25:
Så er der en ting, jeg er ked af, og det er, at det ikke står krystalklart for hr. Keld Albrechtsen, at hr. Romano Prodi fra Kommissionen faktisk har medgivet, at Danmark naturligvis som suveræn stat i henhold til folkeretten og i henhold til statsretten har principiel ret til at træffe beslutning om at trække sig ud af samarbejdet ved en folkeafstemning, hvis Danmark ønsker det.
Peter Christensen (V), 2006-11-16:
Der kan jeg sige, at hr. Erik Fabrin, der er formand for Kommunernes Landsforening, som er den part, regeringen forhandler med, den 7. september skriver i Berlingske Tidende: »For kommunerne under et giver aftalen mulighed for næste år at fastholde det serviceniveau, vi har i år«.
Ellen Trane Nørby (V), 2008-05-29:
Jeg håber, at vi i dag kan flytte den her debat fra den fordømmende tone, hvor alting var bedre i fortiden og ingenting fungerer nu, til i stedet for at dreje sig om de udfordringer, som vi i fællesskab står over for, netop når vi taler om ulighed, ikke ulighed i økonomisk forstand, men i social og kulturel forstand.
Keld Albrechtsen (EL), 1999-11-24:
Men jeg håber, at ministeren er opmærksom på, at når vi stiller det her spørgsmål fra Enhedslistens side om en genfri garanti i forbindelse med »den blå lup«, er det, fordi vi på den måde måske kunne være med til at få givet et mærke, der ikke ligefrem har haft nogen successtart - det kan ministeren vel godt acceptere at jeg siger - et løft, således at det måske kunne bruges til noget, der også med tiden kunne føre det over i det mere økologiske.
Finn Sørensen (EL), 2017-06-02:
Når vi taler om sundhedssektoren og konsekvenserne af det fuldstændig rigide sparekrav, der har været nu i ca. 15 år, så er det altså en god idé at undersøge, hvordan det virker, hvordan det virker på de mennesker, der skal arbejde med sundhedssektoren.
Karsten Lauritzen (V), 2015-12-04:
Selvfølgelig må jeg også erkende, at når man laver en beskatning, eller rettere sagt et fradrag, man fjerner – det her er jo ikke en beskatning; det er et fradrag, man fjerner, en gunstig skatteregel, man fjerner – og får 200 mio. kr. ind, jamen så fører det jo i et eller andet omfang til en mindre uddeling.
Naser Khader (KF), 2018-04-18:
Det viser en kortlægning af de såkaldte genopdragelsesrejser, som Ankestyrelsen har lavet, og vi fik det endda konkretiseret, da TV 2 sidste år viste en dokumentar, der hedder »De forsvundne piger«, der bl.a. følger gymnasieeleven Jasmin Osman fra Vejle, der flygter fra en koranskole i det nordlige Somalia.
Christian H. Hansen (UFG), 2011-02-01:
Jeg synes, det er et godt forslag – et forslag, som prøver på at sætte ambitionen lidt op i den plan, som er lavet af regeringen og Dansk Folkeparti og så også Det Radikale Venstre, som jeg har svært ved at forstå er hoppet med på det her; men det har de gjort, og det må der jo være en eller anden grund til.
Svend Auken (S), 2002-04-23:
Denne gang er der, ud over en erkendelse af, at opgaven er blevet langt større, fordi man har opgivet nogle af de meget centrale midler i den nuværende regering, først og fremmest en lang og sørgmunter beretning om, hvordan man forestiller sig, at man kan få udlandet til at løse sine egne problemer.
Helge Sander (V), 2004-11-10:
Når jeg siger det, er det, fordi vi jo er i en fase, hvor vi er ved at gøre klar til, at vi skal have sendt forslaget ud i høring – det sker her i slutningen af året – og så skal det jo gøres klart, således at bekendtgørelsen kan udsendes i løbet af foråret, så det hele kan træde i kraft den 1. juli 2007.
Dan Jørgensen (S), 2016-01-20:
Når man nægter at forhandle med kommunerne igen, på trods af at det, man lovede kommunerne, som var en straksopbremsning i antallet af asylansøgere, har vist sig at være noget, man ikke kunne leve op til, da man lavede en aftale med kommunerne, ja, så vil resultatet jo blive, at kommunerne har færre penge, end de troede de ville have til at løse de opgaver, de nu står over for.
Naser Khader (RV), 2002-04-17:
Eftersom 60-70 pct. af apotekerne allerede frivilligt er blevet ISO-certificeret, lyder det meget oplagt at indføre servicemålene i et nært samarbejde mellem Dansk Standard og Lægemiddelstyrelsen, dels fordi det vil reducere omkostningerne, dels fordi vi må gå ud fra, at de standarder, der ligger til grund for ISO-certificering, er i orden.
Elisabeth Arnold (RV), 1997-10-21:
Men vi vil fra radikal side følge de forslag, der kommer, med meget stor interesse og vil også undersøge, om det vil være muligt for Danmark at deltage i nogle af disse former for fleksibelt samarbejde. Afslutningsvis vil jeg sige, at for Det Radikale Venstre er udvidelsen med de nye demokratier i Østeuropa det altoverskyggende vigtige område for Europa i de kommende år, og det udvidede EU er den rette ramme til dette yderligere samarbejde.
Kim Andersen (V), 2002-02-01:
Det får mig til at spørge, om Det Radikale Venstre er af den samme opfattelse, som Socialdemokratiet åbenbart er, at sygehusvæsenet ikke har brug for flere midler, at det nærmest vil være forkert i forhold til sygehusvæsenet og patienterne på venteliste at tilføre flere midler.
Mette Frederiksen (S), 2012-05-15:
Jeg er helt bekendt med de nye tal fra Danmarks Statistik, og i den forbindelse kan det jo være nødvendigt lige at understrege, at der, hvor man bl.a. forventer en stigning i antallet af borgere i Danmark i den erhvervsdygtige alder, bl.a. er knyttet til indvandringsspørgsmålet.
Søren Søndergaard (EL), 2023-05-25:
Kan man forestille sig et sted, hvor der var mere direkte indblanding helt ned i detaljen i forhold til den kunstneriske frihed, og kan man forestille sig, at hvis pengene var blevet bevilget af staten, havde de fået lov til i den grad at gå ind at blande sig i detaljer, som det skete, da det var den privatkapitalistiske fond, der finansierede Operaen?
Flemming Oppfeldt (V), 2003-11-13:
Men hovedvæksten kommer til at være ude i den private sektor, hvor vi skal have introduceret de ledige til virksomhederne, hvor vores socialrådgiverkultur skal kende virksomhederne og ikke bare nøjes med at ansætte folk i kommunal beskæftigelse på et eller andet lønniveau, som Enhedslisten fastsætter, og hvor folk ikke kan komme videre.
Victoria Velasquez (EL), 2020-04-30:
Man skulle nogle gange tro, at vi ikke kan rose hinanden på tværs af partier, særlig ikke, når vi er hamrende uenige, men det betyder altså ikke, at jeg ikke værdsætter opkvalificerende input, men her vil jeg faktisk gerne fremhæve fru Mona Juul fra Konservative som et godt eksempel på, at der kommer gode input, men at man alligevel ender med at være så politisk uenige, at man ikke kan lande en aftale; det værdsætter jeg.
Mai Mercado (KF), 2017-05-30:
Jeg synes egentlig, at jeg svarede meget klart på det, og jeg vil godt svare endnu mere klart på det: I forhold til det kommunale selvstyre er det kommunerne, som skal overholde loven, men det er også dem, som står på mål for den kvalitet og den sagsbehandling, som der er i den enkelte kommune.
Karen Hækkerup (S), 2011-05-02:
Jeg synes, vi må sige, at taler man om at indføre et dna-register, som vi alle sammen skal være i, er det en så principiel debat, at skal man nogen sinde nå derhen – det kan da godt være, at Danmark er der om 50 år – så kræver det, at det er en debat, man har taget, og at der er nogenlunde enighed i befolkningen om at det er den rigtige vej at gå.
Mikkel Dencker (DF), 2016-05-03:
Jeg vil gerne høre ordføreren for Enhedslisten, om Enhedslisten er enig med mig i, at når man ser en så voldsom udvikling i lige præcis den ordning, som vi diskuterer i dag, så indikerer det, at det måske er, fordi støtten er for høj; altså at der er investorer, der kan se en rigtig god, med et moderne udtryk, businesscase i, at de bare kan bygge løs med solceller og få den støtte, som den her ordning kan give.
Karen Hækkerup (S), 2013-05-31:
I forhold til beskæftigelsen, eller når vi ser, at forureningen stiger i vandløbene og vi sætter ind med initiativer for at vende udviklingen, eller hvis vi kan se, at uddannelsesniveauet er lavt for en bestemt befolkningsgruppe, går vi i gang med at undersøge, hvad der kan afhjælpe den situation og får igangsat en indsats, som kan vende udviklingen.
Bent Bøgsted (DF), 2013-05-30:
Hvis det er sådan, at regeringen synes, at det her skal indgå, og det kunne jeg høre på den socialdemokratiske ordfører, så er vi i Dansk Folkeparti da også villige til at se på i forhandlingerne med ministeren, om der skal ske nogle ændringer, fordi hvis regeringen kommer med et ønske, som man måske kunne forstå på den socialdemokratiske ordfører, om, at man gerne vil føre det tilbage, så vil vi da ikke afvise, at vi skal se på det i de forhandlinger.
Villy Søvndal (SF), 2004-11-19:
Når man selv har stået og talt fire gange for et forslag og har oplevet modstand, og alle pludselig er enige om en pasningsgaranti, er det jo klart, at man bliver meget glad, og jeg synes også, det viser, at det nogle gange er på sin plads at genfremsætte forslag.
Troels Lund Poulsen (V), 2018-02-06:
Intentionen med ressourceforløb er imidlertid, at det er en forudsætning for at sætte det i værk, at der kan peges på indsatser, hvor der er en realistisk forventning om, at borgeren kan drage nytte af den og dermed også på sigt kan udvikle arbejdsevnen.
Susanne Eilersen (DF), 2017-10-26:
Det har altid været med den hensigt og med de briller på, at kommuner skulle have lov til at lave nogle forsøg, der gør, at man kan benytte nogle metoder og samarbejde om nogle ting, hvor man altid stiller borgeren i fokus, og hvor man altid sørger for at gøre tingene bedre for borgerne og giver dem mere velfærd.
Klaus Kjær (DF), 1999-01-19:
Ifølge den i bemærkningerne citerede landsretsdom fra 1993 er ejendomme med jordtilliggender på under 10 tdr. land, der ikke dyrkes som landbrug, at betragte som parcelhuse, mens Landsskatteretten i 1997 har afgjort en sag, som omhandlede en typisk lille landbrugsejendom på 2½ ha, og ført den tilbage til landbrugsstatus.
Morten Bødskov (S), 2021-11-19:
Og har man fulgt lidt med i medieomtalen af store svindelsetup og svindelnetværk, tror jeg, man vil vide, at noget af det, der skal være med til at sikre en mere effektiv skattekontrol, er, at den bliver mere datadreven, at vi får bedre data- og analyseredskaber.
Torsten Schack Pedersen (V), 2024-02-22:
I Venstre mener vi, at det er nødvendigt med en stram og ansvarlig udlændingepolitik, hvor der sendes så mange udlændinge hjem som muligt, som ikke har noget at gøre her, og det er væsentligt, at vores myndigheder har de rette værktøjer til dette arbejde.
Frank Aaen (EL), 2009-05-19:
Når man nu holder de fine taler om, hvor mange flere penge der er brug for og det er langt hen ad vejen meget udmærket - kan man så ikke også komme og sige, at der selvfølgelig skal flere penge til, og at Danmark er gået i spidsen for på den måde at inspirere andre lande til også at give flere penge til de fattigste lande?